初到書局以萬七千錢得一老馬盲右目戲作古句自嘲一首
作者：程俱
朝代：宋

paragraphs: 蹄間三尋汗流赭，九逵雷雹爭飛灑。
我窮那得騁追風，正擬虺尵行果下。
平生畏途飽經歷，夜半臨深無馭者。
故應造物巧相戲，却比盲人騎瞎馬。
李南知音當促步，廣漢騰嘲不相假。
執鞭良稱塞翁兒，並轡聊從杜陵夏。
龐然病顙豈其類，老矣問途那可舍。
徑煩一夫事刷秣，似桂新芻不盈把。
向來伯厚亦安在，結駟雞棲同土苴。
他年東去把撩風，縱爾逍遙汴東野。